LILL-MADONNA TA' LOURDES F'EGĦLUQ IL-ĠUBLEW TA' L-1933 26-28 ta' April 1935 Ħares, Madonna: fuq il-ġnus ħosbiena għaddejja sħaba sewda, berreqija : kulħadd imbażża' qiegħed jitlob ħniena, biex l-Ewropa ma tmutx f'baħar ta' dmija. Għax aħna natu li Sultan-il-ħiena iħaddem moħħu w qalbu fil-ħruxija; u jekk ilbieraħ kienu l-għodda ħżiena tal-ġlied, il-lum saru bla tarf waħxija. Inti li taf kif jiżen il-Mulej, u taf kif jgħabbar in-nirien tal-Qilla bl-ilma tal-Ħajr, meta tibki l-Indiema, tħallix, Madonna, li tintemm fix-xej' it-Talba tal-ġwejdin: miktub ewwilla li qatt id-dinja m'għandha jkollha SLIEMA Nhar Ħamis-ix-Xirka QASSIS ĠDID (1) Xterdu mad-dinja; lill-ġnus kollha niedu l-aħibar it-tajba li ġibtilkom jiena: iġbdu bil-ħlewwa lit-tajbia; mal-ħżiena kunu qlubin daqs kemm tkun ħarxa l-ġlieda. Jiena nkun magħkom: u għalxejn qerrieda tgħaddi x-xabla ta' Setgħa mingħajr ħniena, għax jiġġarrfu s-saltniet bis-snin għajjiena u l-Knisja tiegħi tibqa' żżid f'uliedha. Hekk wara l-Qawma lit-Tnax àmar Kristu, u l-Kelma waslet ġewwa Ateni u Ruma, u xegħlu żewġ nirien: l-Għira w l-Imħabba. Issa wasal għalik l-àmar ta Kristu, Saċerdot ġdid: bħal Pawlu ġewwa Ruma xandar l-aħbar tas-Sliem u ta' l-Imħabba. Nhar l-Għid-il-Kbir, 1935 Dun Karm